[{"text_idx": "#000001", "text": "Mae trigolion pentref ger Aberystwyth yn honni bod rheolwyr gorsaf bw\u0302er yno yn anwybyddu eu pryderon yngly\u0302n a\u0302 gwaith drilio sy'n digwydd yn agos at eu cartrefi."}, {"text_idx": "#000002", "text": "Mae'r trigolion yn dweud eu bod yn pryderu yngly\u0302n a\u0302 sw\u0302n, cryniadau a llygredd posib gan fod y drilio yn digwydd ychydig fetrau yn unig o'u tai yn yr hen ardal fwyngloddio yng Nghwmrheidol."}, {"text_idx": "#000004", "text": "Mae Statkraft - y cwmni o Norwy sy'n berchen ar yr orsaf bw\u0302er - yn dweud bod y gwaith yn hanfodol gan fod y ceblau presennol wedi bod yn eu lle ers 60 blynedd."}, {"text_idx": "#000006", "text": "Dywedodd un o'r trigolion - James Salvona, sydd wedi byw yng Nghwmrheidol am bron i 30 o flynyddoedd - bod y drilio yn tarfu ar lonyddwch y cwm."}, {"text_idx": "#000009", "text": "Disgrifiad o\u2019r llun, Mae James Salvona yn pryderu y gallai'r drilio achosi llygredd"}, {"text_idx": "#000010", "text": "Cafodd plwm ei gloddio yng Nghwmrheidol am ganrifoedd."}, {"text_idx": "#000011", "text": "Mae'r cofnodion cynharaf yn dangos bod mwyngloddio wedi digwydd yno yn ystod y 18fed ganrif, ond credir bod cloddio yn yr ardal hefyd yn o\u0302l yn ystod yr Oes Efydd."}, {"text_idx": "#000012", "text": "Cafodd y mwynglawdd olaf ei gau ar ddechrau'r ganrif ddiwethaf ond mae gwaddol y gweithfeydd yn parhau."}, {"text_idx": "#000013", "text": "Yn o\u0302l Cyfoeth Naturiol Cymru mae dw\u0302r o'r gweithfeydd tanddaearol yn cynnwys crynodiad uchel o sinc, plwm a chadmiwm."}, {"text_idx": "#000014", "text": "Mae Mr Salvona yn pryderu y gallai'r drilio achosi llygredd: \"Ry'n ni'n gwybod bod y pridd yn yr ardal yn cynnwys llawer o fetelau trwm."}, {"text_idx": "#000015", "text": "\"Rwy'n poeni yngly\u0302n a\u0302'r mwyngloddiau ar y top oherwydd pan rwy'n gofyn i'r cwmni amdanyn nhw does ganddyn nhw ddim atebion, ac rwy'n meddwl bod posibilrwydd y gallan nhw daro un o'r hen weithfeydd wrth ddrilio.\""}, {"text_idx": "#000016", "text": "Disgrifiad o\u2019r llun, \"Mae'r gwaith drilio yn hanfodol i ailosod ceblau allforio trydan sy'n 60 oed erbyn hyn,\" yn o\u0302l Statkraft"}, {"text_idx": "#000017", "text": "Mae hefyd yn dweud bod yr orsaf bw\u0302er wedi cynnig miloedd o bunnoedd o iawndal iddo fe a'i gymdogion, ar yr amod nad oedden nhw yn siarad gyda phobl eraill."}, {"text_idx": "#000019", "text": "Ni wnaeth Statkraft unrhyw sylw yngly\u0302n a\u0302'r honiadau hyn ond mewn datganiad fe ddywedodd llefarydd bod y gwaith drilio \"yn hanfodol i ailosod ceblau allforio trydan sy'n 60 oed erbyn hyn\"."}, {"text_idx": "#000020", "text": "\"Cafodd sawl opsiwn ei ystyried a chafodd y dull yma ei ddewis mewn ymgynghoriad agos gyda'r awdurdodau lleol. Hwn yw'r dewis gorau, sydd a\u0302'r effaith weledol ac amgylcheddol leiaf."}, {"text_idx": "#000021", "text": "\"Mae gan Statkraft y caniata\u0302d a'r trwyddedau perthnasol ar gyfer gwneud y gwaith drilio yma."}, {"text_idx": "#000022", "text": "\"Rydym yn cydnabod y bydd y gwaith yn effeithio trigolion y tri thy\u0302 cyfagos mewn modd negyddol. Rydym wedi cymryd camau i leddfu'r effeithiau negyddol ac rydym wedi cynnig iawndal llawn."}, {"text_idx": "#000023", "text": "\"Rydym wedi codi wal ddwbl yr uchder arferol i leihau lefelau sw\u0302n ac rydym yn gosod y generaduron mor bell o'r tai ag sy'n bosib. I ddileu unrhyw risg o lygru, bydd yr holl ddeunydd sy'n cael ei dyllu allan o'r graig yn cael ei gludo i ffwrdd i safle arbenigol.\""}, {"text_idx": "#000024", "text": "Mae'r cwmni wedi gwahodd y trigolion i gwrdd a\u0302 nhw unwaith y mis tra bod y gwaith yn parhau."}, {"text_idx": "#000025", "text": "Mewn datganiad, dywedodd Cyfoeth Naturiol Cymru eu bod wedi \"ymweld a\u0302'r safle ac y bydd yn parhau i ymweld i oruchwylio'r sefyllfa\"."}, {"text_idx": "#000026", "text": "Prif StraeonTasglu'n cwrdd er mwyn ceisio achub ffatri 2 SistersPublished2 awr yn o\u0302lY Wladfa: Galw eto am athrawon wedi 'her' recriwtioPublished5 awr yn o\u0302lPryder am 'ofal diogel' yn adran frys Ysbyty MaelorPublished9 munud yn o\u0302l"}, {"text_idx": "#000027", "text": "Tasglu'n cwrdd er mwyn ceisio achub ffatri 2 SistersPublished2 awr yn o\u0302lY Wladfa: Galw eto am athrawon wedi 'her' recriwtioPublished5 awr yn o\u0302lPryder am 'ofal diogel' yn adran frys Ysbyty MaelorPublished9 munud yn o\u0302l"}, {"text_idx": "#000028", "text": "Tasglu'n cwrdd er mwyn ceisio achub ffatri 2 Sisters"}, {"text_idx": "#000034", "text": "Cofio'r brotest ar y bont"}]